Norsk Redaktørforening

Styremøte 2022-11-29 Oslo

AJ

**Sak 2022-51: Høringsuttalelser**

Sekretariatet har avgitt tre høringsuttalelser etter styrets siste møte:

* [Endringer i innovasjonsstøtten](https://www.nored.no/content/download/44493/412094/version/1/file/2022-11-02%20-%20H%C3%B8ring%20innnovasjonsst%C3%B8tte.pdf)
* [European Media Freedom Act](https://www.nored.no/content/download/44886/415619/version/1/file/2022-11-16%20-%20H%C3%B8ring%20EMFA.pdf)
* [Register over statsansattes økonomiske interesser](https://www.nored.no/content/download/44494/412099/version/1/file/2022-11-02%20-%20H%C3%B8ring%20NJ%20NP%20NR.pdf)

Sekretariatet har for øyeblikket tre nye høringssaker til vurdering:

1. [Endringer i AMT-direktivet – frist 16. desember.](https://www.regjeringen.no/no/dokumenter/horing-gjennomforing-av-endringsdirektivet-til-amt-direktivet-mv/id2927696/)
2. [Ytringsfrihetskommisjonens rapport – NOU 2022:9 – frist 27. januar.](https://www.regjeringen.no/no/dokumenter/nou-20229-en-apen-og-opplyst-offentlig-samtale-horing/id2928888/)
3. [Personvernkommisjonens rapport NOU 2022:11 – frist 10. februar](https://www.regjeringen.no/no/dokumenter/horing-nou-202211-ditt-personvern-vart-felles-ansvar.-personvernkommisjonens-rapport/id2947128/)

**Sak 1) Endringer i AMT-direktivet**

Kulturdepartementet har sendt på høring et omfattende forslag til endringer lovverket på det audiovisuelle området med utgangspunkt i Europaparlamentets og Rådets direktiv (EU) 2018/1808 (endringsdirektivet til AMT-direktivet). I tillegg foreslås det enkelte endringer i kringkastingsloven og kringkastingsforskriften som ikke har sammenheng med endringsdirektivet. Høringen inneholder også forslag som ikke har sammenheng med endringsdirektivet. Det foreslås bl.a. at listen over begivenheter av vesentlig samfunnsmessig betydning utvides til å omfatte fotball-VM og -EM for kvinner og håndball-EM og -VM for menn.

Hovedelementene i endringsdirektivet er blant annet som følger:

- Regulering av videodelingsplattformtjenester når det gjelder skadelig eller ulovlig innhold og audiovisuell kommersiell kommunikasjon (reklame, sponsing, produktplassering mv.).

- Innføring av en mer felles regulering av fjernsyn og bestillingstjenester, herunder bestemmelsene om prosedyrer ved unntak fra senderlandsprinsippet og prinsippet om mottaksfrihet og beskyttelse av barn mot skadelig innhold.

- Krav til fjernsyn og audiovisuelle bestillingstjenester om merking av bildeprogrammers egnethet for barn og unge.

- Krav til kvoter for europeisk programinnhold i bestillingstjenester. Tidligere har det kun vært stilt krav om kvoter for europeisk programinnhold i fjernsyn.

- Anledning til å kreve såkalt medfinansiering av fjernsyn og audiovisuelle bestillingstjenester.

- Mer fleksible regler om audiovisuell kommersiell kommunikasjon (tillatt reklametid og produktplassering).

- Skjerpede krav til at tilbydere av fjernsyn og audiovisuelle bestillingstjenester tilgjengeliggjør programinnhold til personer med funksjonsnedsettelser.

- Skjerpede krav til uavhengigheten til tilsynsmyndigheter som fører tilsyn med nasjonale bestemmelser som gjennomfører direktivet.

Selve utkastet til endringer i kringkastingsloven og fem andre lover, samt kringkastingsforskriften, er alene på 26 sider. Det meste av dette er det, etter sekretariatets syn, ikke nødvendig eller sågar naturlig for NR å mene mye om. Det dreier seg om blant annet medfinansiering av norskspråklige, audiovisuelle verk, hele regelverket for videodelingsplattformer, vern mot tobakksreklame, alkoholreklame og legemidler, registreringsplikter, tilsynsorganer (med et par unntak), statistikk, rapportering, tilgang til fjernsynsprogrammer fra tredjeland osv.

Det vi trolig bør mene noe om er:

* Sponsing og produktplassering
* Reklameregler
* Universell utforming
* Medietilsynets uavhengighet av departementet
* Begivenheter av samfunnsmessig betydning (kort)

Sekretariatet tar sikte på å konferere kort med de mediehusene hvor dette er aktuelle problemstillinger, før vi utformer et utkast til uttalelse.

Dersom det er ønskelig, kan sekretariatets endelige utkast til uttalelse sendes til godkjenning per epost. Sekretariatet kan orientere nærmere i møtet.

**Ytringsfrihetskommisjonens innstilling**

Kulturdepartementet sendte Ytringsfrihetskommisjonens innstilling på høring 29. september, med høringsfrist 16. januar. NJ har, på vegne av flere av medieorganisasjonene, blant annet NR, søkt og fått innvilget utsatt høringsfrist til 27. januar.

Som styret vil være kjent med har kommisjonen fremmet rundt 90 konkrete forslag. Nå er det riktignok slik at en del av «forslagene» gjelder ting som mer eller mindre er iverksatt eller som gjennomføres allerede. Fortsatt er det imidlertid en rekke viktige punkter hvor NR bør vurdere nøye hva vi skal mene. Sekretariatet mener det er naturlig at vi avgir vår egen høringsuttalelse, men at vi naturlig nok har god kontakt med de andre medieorganisasjonene underveis.

Blant de viktigste punktene vi må ta stilling til er følgende:

* Kommisjonens virkelighetsbeskrivelse – tilstanden for ytringsfrihet i Norge.

Komm: Dette er en beskrivelse vi kan slutte oss til og støtte.

* Utredning om mulig endring av Grunnlovens § 100.

Komm: Dette er et krevende landskap, og sekretariatet er usikre. Vi tar sikte på å konferere med et par av våre svært kvalifiserte juridiske konsulenter.

* Forslag til endring av straffelovens § 185.

Komm: Vi har jo tatt til orde for en endring av § 185, og kommisjonens forslag er interessant. Også her vil vi forhøre oss litt blant de mest kompetente fagfolkene.

* Opprettelse av et ytringsfrihetsråd.

Komm: Dette forslaget ber vi styret studere nøye. Intensjonen er utvilsomt god, men dette har noen prinsipielle sider ved seg.

* Ansvaret for ytringer på nett - regulering av plattformselskaper.

Komm: Her har kommisjonen – etter sekretariatets mening – mange gode forslag.

* Spørsmål knyttet til offentlighet og innsyn.

Komm: Her kan vi slutte oss til kommisjonens forslag

* Ytringsfrihet i arbeidslivet.

Komm: Det samme gjelder her.

* Opphevelse av forbudet mot politisk tv-reklame.

Komm: Dette har NR hatt på handlingsplanen i mange år.

* Særlig utfordringer til mediene – bl a innholdsmarkedsføring og selvsensur.

Komm: Her er det enkelt å slutte seg til de fleste punktene i kommisjonens anbefalinger. Flere av dem har det også vært jobbet med og jobbes med, både i organisasjonene og i mange mediehus.

Sekretariatet har ikke rukket å utarbeide et stikkordsmessig utkast til styrets møte 29. november, men mener at ett, kanskje to, digitale styremøter over årsskiftet bør være tilstrekkelig til at vi kan gå gjennom og sluttbehandle et utkast. Det meste av det kommisjonen foreslår vil det jo ikke være stor uenighet om blant NRs medlemmer. Medieorganisasjonene har for øvrig avtalt et felles møte 8. desember, hvor vi vil gjennomgå rapporten og eventuelt samordne oss på enkelte punkter.

Forslag til vedtak:

Utkast til uttalelse i sak 1) Endringer i AMT-direktivet behandles endelig per epost. Utkast til uttalelse i sak 2) Ytringsfrihetskommisjonens rapport behandles av styret i digitalt styremøte i januar. Utkast til uttalelse i sak 3) Personvernkommisjonens rapport behandles i styrets møte 7. februar.